Варажская варта

**Варажская варта** (, ) — агульнае найменне нарвежскіх і англасаксонскіх наёмнікаў у візантыйскай арміі X—XIV ст. Упершыню найменне сустракаецца ў хроніцы Іаана Скіліцы, Мадрыдскім Скіліцы, пад 1034 годам. Варагі прыбывалі ў Візантыю праз Русь. У 988 годзе імператар Васіль II атрымаў ад кіеўскага князя Уладзіміра Святаславіча атрад з 6000 чалавек для барацьбы з узурпатарам Вардам Фокам і арганізаваў з іх тагму. На працягу двух наступных стагоддзяў варагі бралі ўдзел у войнах імперыі і служылі прыдворнай вартай. Месцам іх размяшчэння спачатку быў Вялікі палац, а з эпохі Камнінаў — палацавы комплекс  і Влахернскі палац. Варажская варта была адборным падраздзяленнем, вядомым адданасцю валадару, выдатнай фізічнай падрыхтоўкай, узбраеннем, адзеннем і дысцыплінай. Іх афіцэрам давалі прыдворныя званні — напрыклад, Харальд Суровы быў . Кіраўніком варты з тытулам аколуф звычайна быў грэк.

## Паняцці 
Паходжанне слова «вараг», «вэрынг» () і яго дакладнае значэнне дыскусійныя. У грэчаскай мове яно ўпершыню з’яўляецца ў значэнні «нарвежац», а пасля фарміравання з іх вайсковага падраздзялення гэтым словам сталі пазначаць наёмнікаў нарвежскага паходжання. У пазнейшы перыяд, калі ў складзе варажскай варты з’явіліся англасаксы і прадстаўнікі іншых германскіх народаў, паняцце «варагі» распаўсюдзілася і на іх. Звычайна, варагаў атаясняюць са скандынаўскімі вікінгамі і руссю. З грэчаскіх крыніц да XII ст. цяжка разумець, каго храністы называюць «Rhosi». Напэўна, для грэкаў адрозненні паміж усімі прышлымі з поўначы варварамі не былі значнымі.

Ацэньваючы сучасны стан дыскусіі пра паняцці, вядомая медыявістка А. А. Мельнікава лічыць скандынаўскае паходжанне ўласна слова «вараг» несумнеўным. Яго старажытнаскандынаўскі адпаведнік  не раз сустракаецца ў сагах, скальдычных вершах і хроніках у асноўным значэнні «чалавек на візантыйскай службе». Пры гэтым паняцце «вэрынг» пачынаюць ўжываць пазней за найранейшыя сведчанні пра прысутнасць варагаў у Візантыі — прыкладна з канца 980-х гадоў. Агульная найменне тых, хто пабываў у Грэцыі ў сагах —  («ездзіў у Грэцыю»), тады як называя кагосьці «вэрынгам» часта рабілі ўдакладненне пра вайсковай характар яго службы. Разам з гэтым складальнікі саг супрацьпастаўляюць «вэрынгаў» і «нарманаў», адрозніваюць іх як прыватнае і агульнае паняцці. Грэчаскае слова  упершыню сустракаецца ў хроніцы гісторыка Георгія Кедрына пры апісанні падзей 1034 года. Для варагаў англійскага паходжання з XIII ст. у афіцыйных дакументах ужывалася паняцце «англа-варагі» ().

## Наёмнікі ў Візантыі 
», рукапіснай хронікі Іаана Скіліцы]]
Да IX ст. візантыйская армія складалася з двух асноўных частак, розных па спосабе фарміравання. Адна частка фармавалася на аснове апалчэння, сабранага ў фемах, якіх да валадарства імператара Феафіла было 11 у азіяцкай частцы імперыі і 12 у еўрапейскай. Воіны, выстаўляныя фемамі, называліся стратыётамі і акрытамі. Пасля ваенных рэформ імператара Канстанціна V (741—775), калі дыслакаваныя ў Канстанцінопалі атрады палацавай варты з выключна цырыманіяльнымі задачамі былі ператвораны ў баявыя падраздзяленні, склаўся падзел рэгулярнай часткі арміі на чатыры тагмы: схол, эскувітаў,  (сфарміраваны ў перыяд сумеснага валадарства Канстанціна VI (780—797) і яго маці Ірыны),  (сфарміраваны пры Нікіфары I (802—811)) на чале са сваімі даместыкамі. Акрамя гэтых падраздзяленняў, на службе візантыйскага імператара знаходзіліся атрады замежных наёмнікаў, якія служылі галоўным чынам у асабістай імператарскай варце (, ). Паступовы заняпад фемнай арміі і яе няздольнасць адпавядаць складаным баявым задачам прычыніліся да фарміравання наёмных падраздзяленняў з замежнікаў, пераважна з Заходняй Еўропы. Сфарміраваныя па гэтым прынцыпе тагмы, кожная з якіх ўключала воінаў пэўнай нацыянальнасці, неслі службу або ў Канстанцінопалі, або ў правінцыях. Сталічная этэрыя дзяліліся на 3 (Вялікую, Сярэднюю і Трэцюю этэрыі) або 4 часткі. Як думаюць, Вялікая этэрыя складалася з хрысціянскіх падданых імперыі, прадстаўнікі дружалюбных народаў залічаліся ў Сярэднюю, а іншыя траплялі ў Трэцюю. У канцы IX або пачатку X ст. Трэцяя этэрыя скасавана і большасць наёмнікаў з таго часу служылі ў Вялікай.

Паводле аплаты падраздзяленні візантыйскай арміі таксама адрозніваліся. Фемнае войска атрымлівала асноўную частку сваёй платы з наданых зямельных надзелаў, у рэгулярнай арміі воіны атрымлівалі штогадовае жалаванне (ругу), рознае залежна ад пасады і падраздзялення. Аднак для паступлення на такую службу трэба было ўнесці уступную плату, у сярэднім адпаведную рузе за 3 гады. Пад гэтай жа назвай вядомы і аднаразовыя выплаты, якія здзяйсняліся з экстраардынарных нагод. У найважнейшай крыніцы X ст., трактаце «Пра цырымоніі» імператара Канстанціна Багранароднага (913—959), звесткі якога (разам з іншым трактатам таго ж аўтара, «Пра кіраванне імперыяй») часта з прычыны адсутнасці альтэрнатывы пашыраюць і на іншыя перыяды візантыйскай гісторыі, паведамляецца, што перад марской экспедыцыяй на Крыт ў 902 годзе 700 наёмнікам-русам было выплачана 7200  ругі, гэта значыць прыкладна 11 намісм на чалавека. У Вялікай этэрыі выплата складала прыкладна 40 намісм ў пераліку на месяц. Невядома, ці трэба было плаціць уступны ўзнос для прыёму ў варажскую варту, магчыма пры Васілі II (976—1025) або адным з яго непасрэдных пераемнікаў гэтая неабходнасць была адменена. Для варагаў, які служылі за межамі сталіцы, аплата была значна меншай, 10-15 намісм на месяц. Экстраардынарным спосабам аплаты варагам мог быць  або *pólotasvarf*, названы Сноры Стурлусанам крыніцай велізарнага багацця Харальда Суровага. Сэнс гэтага паняцця не ясны. Па розных версіях гэта магло быць або права ці ажыццёўленая магчымасць рабавання палаца імператара, або права збору нейкага падатку.

## Нацыянальны склад 
### З’яўленне варагаў у Візантыі 
]]
Упершыню прысутнасць атрадаў вікінгаў (русаў) на тэрыторыі Візантыі адзначана ва ўладарства імператара Феафіла (829—842), калі яны з поўначы дасягнулі Чорнага мора і пагражалі Херсону, сталіцы аднайменнай фемы. Пасля гэтага пра варагаў пры двары візантыйскага імператара паведамляюць Бертынскія аналы, паводле іх да двара імператара Людовіка Набожнага ў Інгельгайме 18 мая 839 года прыбыла дэлегацыя ад візантыйскага двара, у складзе якой былі тыя, хто «свой народ называлі Рос» і чый кароль называецца каган (). Магчыма, гэта былі пасланнікі варажскага конунга, з якімі Феафіл вёў перамовы па запрашэнні атрада наёмнікаў. На думку А. А. Шахматава, іх мэтай было ўстанаўлення прыязных адносін з Візантыяй і шляху ў Швецыю праз Заходнюю Еўропу. Некалькімі гадамі пазней, ва ўладаранне Міхаіла III (842—867) «таўраскіфы» () былі на службе імператара і згадваюцца Генезіям як забойцы прыдворнага еўнуха  у 855 годзе. У 860 годзе русы здзейснілі паход на Канстанцінопаль, з чаго Міхаіл III мог зрабіць высновы пра ваенны патэнцыял варагаў, аднак невядома, ці з’явіліся тады варагі на імператарскай службе. У *Tactica Leontis*, якую прыпісваюць імператару Льву VI (886—912), нічога пра варагаў не паведамляецца. Наступным разам *Rhosi* з’яўляюцца ў візантыйскіх крыніцах у згаданым вышэй аповедзе трактата «Аб цырымоніях» ў сувязі з экспедыцыяй на Крыт ў 902 годзе. Пад 907 годам «Аповесць мінулых гадоў» апавядае пра паход Алега і двух заключаных пасля гэтага дагаворах. Другі з іх, складзены ў 911 годзе, уключаў палажэнне пра магчымасці найму русаў на візантыйскую вайсковую службу: «Калі ж будзе набор у войска і гэтыя (русы) захочуць шанаваць вашага цара, і колькі б ні прыйшло іх у які час, і захочуць застацца ў вашага цара па сваёй волі, то хай так будзе». У сувязі з аповедам пра падарожжа княгіні Вольгі да двара імператара Канстанціна VII у 955 або 957 годзе аўтар «Аповесці мінулых гадоў» згадвае пра раней выказаную імператарам просьбу аб прысылцы воінаў-варагаў (русаў), а ў «Аб цырымоніях» згадваюцца «ахрышчаныя росы» ў складзе палацавай варты.

Упершыню ўжыванне слова  фіксуецца ў грэчаскіх крыніцах у 1034 годзе.

### Наёмнікі з іншых народаў 
Варагі не былі адным этнічным кампанентам візантыйскай арміі. Кажучы пра яе нацыянальны склад у бітве пры Манцыкерце, арабскія крыніцы называюць грэкаў, русаў, хазар, аланаў, агузаў, печанегаў, грузінаў, армянаў і франкаў (). Армянскі гісторык XII ст. Матфей Эдэскі называе таксама «насельнікаў далёкіх астравоў», аднак напэўна ён меў на ўвазе скандынаваў. Паводле афіцыйных дакументаў перыяду ўладарства імператара Міхаіла VII (1071—1078) армія ўключае ў сябе рускія, варажскія, калбяжскія, франкскія, балгарскія і сарацынскія атрады. Аналагічны пералік змешчаны ў хрысавуле ад 1079 года імператара Нікіфара Ватаніята (1078—1081). Пры Аляксеі I Камніне (1081—1118) у 1088 годзе пералік наступны: русы, варагі, калбягі, англічане (), франкі, немцы (), балгары, сарацыны, аланы, абазгі, «бяссмертныя» і іншыя рамеі і замежнікі. Прырода гэтых дакументаў і спецыфіка візантыйскага юрыдычнай мовы не выключаюць, што ўжытыя ў пераліках найменні народаў не ўзаемавыключальныя. З названых народаў да варагаў традыцыйна адносяць англічан.

Першым на эміграцыю англасаксаў ў Візантыю пасля заваёвы Англіі нармандцамі ў 1066 годзе звярнуў увагу французскі візантыст XVII ст. Дзюканж, які разгледзеў асноўныя крыніцы на гэтую тэму — хроніку Ардэрыка Віталія (сярэдзіна XII ст.), аповед Анны Камніны і іншыя. На думку Дзюканжа, большую частку эмігрантаў з Англіі ў Візантыю складалі даны, а пачалі яны прыбываць у Візантыю пасля смерці Кнуда Вялікага ў 1035 годзе. Дацкая тэорыя цяпер лічыцца непацверджанай, а асноўныя назіранні Дзюканжа былі пераадкрыты ў 1871 годзе англійскім гісторыкам Э. Фрыманам. На думку Фрымана, міграцыя пачалася ўжо пасля бітвы пры Гасцінгсе, але масавы характар набыла толькі ва ўладарства імператара Аляксея I Камніна (1081—1118). У 1874—1875 гадах гэтае пытанне больш дэталёва даследаваў В. Р. Васільеўскі, які звярнуў увагу, што на візантыйскай службе «варага-англійская дружына» атрымала магчымасць ваяваць супраць нарманаў, з якімі імперыя вяла на пачатку ўладарання Аляксея I вайну на Балканах. Дакладныя часовыя межы з’яўлення англійскіх наёмнікаў у Візантыі не цалкам ясныя, бо паводле Ардэрыка англічане адплылі ў Візантыю і былі прынятыя Аляксеем I ўжо ў 1060-я гады, што з’яўляецца відавочным анахранізмам.

Магчыма датычнымі англічан лічацца чатыры згадкі «з варагаў Фулы» () у хроніцы Анны Камніны. Аднак яна, паведамляючы пра падзеі пачатку 1080-х гадоў, кажа пра іх, як пра ўжо даўно служачых імперыі. З гэтага В. Р. Васільеўскі робіць выснову, што яна блытаецца ў этнічнай прыналежнасці варвараў, і гаворка ў яе ідзе пра скандынаваў. Аднак, на думку А. А. Васільева, гэта супярэчнасць можа быць вытлумачана тым, што свае ўспаміны Анна Камніна пісала пасля 1148 года, калі перавага англічан сярод варагаў даўно стала фактам. Меркаванне пра тое, што англа-варагі ігралі значную ролю з канца XI ст. аспрэчвае нямецкі візантыст . Дадатковую аргументацыю на карысць значнага прытоку англічан ўжо ў канцы 1070-х гадоў прыводзіць .

## Арганізацыя 
Начальнік варажскай варты называўся аколуфам () або аколітам (). Вызначэнне гэтай пасады прыводзіцца ў трактаце сярэдзіны XIV ст. «De Officiis» Псеўда-Кадзіна: «аколуф адказны за варангаў: на чале іх ён суправаджае імператара; таму яго і называюць аколуфам, то-бок суправаджальнікам». Гэта званне згадваецца яшчэ трактам Канстанціна Багранароднага «Аб цырымоніях», і тады гэта быў начальнік атрада замежных наймітаў. Гэта была дастаткова важная пасада. Хоць аколуф падпарадкоўваўся друнгарыю віглы, ён быў у значнай ступені незалежны ад яго. Пры Палеалогах аколуф займаў 51-ю пазіцыю ў прыдворнай іерархіі. Належнае паводле рангу адзенне аколуфа таксама апісана ў Кадзіна: цюрбан з залатым шыццём, шаўковы  і скаранік з маленькім чырвоным кутасікам. У абавязкі аколуфа ўваходзіла ў пэўных выпадках выкананне важных ваенных задач у ролі военачальніка, а таксама ўдзел у прыдворных цырымоніях і нават дыпламатычныя місіі. Памочнікамі аколуфа было некалькі . Прымікірыю падпарадкоўваліся тэрытарыяльныя падраздзяленні варагаў і, наколькі вядома, гэтую пасаду маглі займаць грэкі. Па назве вядома таксама пасада «вялікага перакладчыка варагаў» ().

У адрозненне ад аховы імператара з ліку грэкаў, якія складалі тагму экскувітараў, не ўсе варагі размяшчаліся пры двары. З усяго варажскага корпусу адбіралася толькі малая частка, якая размяшчалася ў палацы і несла асабістую варту, служачы целаахоўнікамі або ганаровай вартай. Гэта былі адборныя або палацавыя варагі (), якія мелі сякеры на правым плячы, стаялі каля імператарскага стальца і ішлі за імператарам на выхадах. Апроч іх былі яшчэ «вонкавыя варагі» (), якія неслі страявую службу і жылі ў фемах.

## Баявы шлях 
### Да смерці Рамана III у 1034 годзе 
У 949 годзе караблі русаў («аусіі», , ) бралі ўдзел у ахове марскога ўзбярэжжа каля Дырахія і ў Далмацыі. У тым жа 949 годзе, 629 русаў () пасланы ў складзе экспедыцыі на Крыт. Паводле арабскіх крыніц, у візантыйскай арміі, якая пацярпела 30.10.954 года паражэнне пад  ад  былі прадстаўнікі народа русь. На думку французскага гісторыка А. Рэмбо, яны бралі ўдзел і ў папярэднім паходзе ў Сірыі ў 947 годзе. Хоць пацверджанняў гэтаму няма, некаторыя гісторыкі думаюць, што русь брала ўдзел у кампаніях Нікіфара Фокі (963—969) на Кіпры, Сірыі і Сіцыліі у канцы 950-х — пачатку 960-х гадоў. Частае ўпамінанне русаў у працах візантыйскіх гісторыкаў дало падставу біёграфу Нікіфара Фокі, французу Л.-Г. Шлюмбержэ, думаць, што ўжо тады было асобнае варажскае падраздзяленне варты, аднак гэта малаверагодна. У 967 годзе па даручэнні Нікіфара князь Святаслаў Ігаравіч здзейсніў . Яшчэ пра адзін ваенны эпізод уладарання Нікіфара Фокі вядома са словаў Ліўтпранда Крэмонскага, які паведаміў пра адпраўку ў Італію флоту з хеландый, сярод якіх было дзве рускія і дзве гальскія. Напэўна, меліся на ўвазе караблі варагаў і нарманаў. Думка Шлюмбержэ пра тое, што забойства Нікіфара ў снежні 969 года было здзейснена пры ўдзеле варагаў таксама нічым не пацверджана. Ва ўладарства Іаана Цымісхія (969—976) не вядома згадак варагаў на візантыйскай службе, калі не лічыць руска-візантыйскай вайны 970—972 гадоў, якая стала працягам балгарскага паходу Святаслава. Пад 980 годам у «Аповесці мінулых гадоў» ёсць апавяданне пра тое, як князь Уладзімір Святаславіч адправіў з Кіева ў Візантыю варагаў, якія вымагалі выкуп з гараджан. Неўзабаве імператар Васіль II (976—1025) стварыў корпус варажскай варты, таму Д. С. Ліхачоў прымае датаванне, названае летапісам і звязвае гэтыя дзве падзеі, аднак на думку А. А. Шахматава меў месца перанос падзей перыяду пачатку вялікага княжання Яраслава Уладзіміравіча, калі ў 1017 годзе варагі бясчынствавалі ў Кіеве.

Найважнейшай вяхой у гісторыі варажскай варты лічыцца прыбыццё да Васіля II атрада з 6000 «таўраскіфаў» на дапамогу ў падаўленні бунту Варды Фокі, які адбываўся ў 987—989 гадах. Паводле гісторыка 2-й паловы XI ст. Міхаіла Псела, «цар Васіль ганіў няўдзячных рамеяў, і як незадоўга перад тым з’явіўся да яго атрад адборных таўраскіфскіх воінаў, затрымаў іх у сябе, дадаў да іх іншых чужаземцаў і паслаў супраць варожага войска». Акадэмік В. Р. Васільеўскі ў сваёй працы 1874—1875 гадоў «Варага-руская і варага-англійская дружына ў Канстанцінопалі XI і XII стагоддзяў» тлумачыць гэтыя даволі нявызначаныя выразы Псела як указанне на тое, што гаворка ідзе пра тых варагаў, якія былі адпраўленыя з Кіева ў 980 годзе, а ў 989 годзе яны былі арганізаваны ў асобны атрад. Незалежнае ад Псела апавяданне пра гэтыя падзеі змешчана у хроніках гісторыкаў XII ст. Георгія Кедрына і Іаана Зонары, якія адзначалі прычынную сувязь паміж з’яўленнем варажскага атрада, шлюбам князя Уладзіміра з сястрой Васіля II Ганнай і наступным хрышчэннем Русі у 988 годзе. Армянскі гісторык Сцепанас Таранецы пад 1000 годам паведамляе пра сустрэчу імператара Васіля II і абхазскага цара Баграта, калі адзін з суправаджалых імператара «рузаў» пачаў спрэчку з-за сена з іверыйцамі. У выніку «руз» быў забіты, «тады ўвесь народ Рузаў, які быў там, падняўся на бой: іх было 6000 чалавек пешых, узброеных дзідамі і шчытамі, якіх прасіў цар Васіль у цара Рузаў у той час, калі ён выдаў сястру сваю замуж за апошняга. — У гэты ж самы час Рузы паверылі ў Хрыста. Усе князі і васалы Тайк’скія выступілі супраць іх і былі пераможаны». В. Р. Васільеўскі звязвае гэта сутыкненне варагаў (русаў) з грузінамі з тым, што Варда Фока, як вядома ад Псела і Таранецы, абапіраўся, апроч грэкаў, у асноўным на грузінаў. Такім чынам, у 989 годзе грузіны Варды Фокі пацярпелі паражэнне ад варажскага атрада. Адначасова з праблемай храналогіі названых падзей, ёсць дыскусійнае пытанне пра нацыянальны склад дасланага Уладзімірам атрада. Прыхільнікі і праціўнікі нарманскай тэорыі лічаць воінаў з яго або скандынавамі, або славянамі. Паняційную блытаніну пагаршаюць італьянскія аўтары, якія адрозніваюць варагаў на імператарскай службе і русаў, распавядаючы пра дасланую Васілём II дапамогу катепану Італіі.

Ва ўладарства Васіля II простых сведчанняў пра ўдзел варажскай варты ў баявых дзеяннях не вядома, але, на думку ісландскага даследчыка , няма сумненняў, што менавіта дзякуючы ёй імператар мог захоўваць спакой ўнутры імперыі і паспяхова супрацьстаяць знешнім пагрозам. На думку Ю. Кулакоўскага, звесткі ананімнага ваеннага трактата «De re militaris», які прыпісваюць палкаводцу Васіля II , можна разумець як указанне, што ў кампаніях гэтага імператара супраць балгараў брала ўдзел падраздзяленне русаў. Несумнеўным, на думку Блёндаля, з’яўляецца ўдзел варагаў у сірыйскай кампаніі Васіля II у 999 годзе, калі, па словах арабскага храніста Ях’і Антыёхійскага русы падпалілі царкву ў Эмесе разам з жыхарамі, якія схаваліся там. Годам пазней адбыўся апісаны вышэй інцыдэнт з грузінамі. У 1016 годзе ў Балгарыі пры раздзеле багатай здабычы русам была выдзелена трэцяя яе частка. У 1019 годзе пры  нарманы былі разбітыя рускімі наёмнікамі.

У хроніцы Георгія Кедрына апісваецца эпізод, які адбыўся незадоўга да смерці Васіля II, калі да яго двара з’явіўся нейкі Хрысахір, сваяк памерлага да гэтага часу князя Уладзіміра Святаславіча, разам з атрадам у 800 чалавек і выказаў жаданне паступіць на наёмную службу. На патрабаванне імператара папярэдне раззброіцца Хрысахір адмовіўся і перайшоў цераз Прапантыду. Там ён высадзіўся ў Абідосе, лёгка перамог мясцовага страціга, але ўрэшце яго атрад быў разбіты.

Непасрэдныя пераемнікі Васіля II, яго брат Канстанцін VIII (1025—1028) і зяць Раман III (1028—1034) не мелі ваенных здольнасцяў і пры іх пра варажскую варту да прыбыцця ў Візантыю Харальда Суровага нічога не вядома. Магчыма, менавіта варагаў меў на ўвазе Кедрын у апавяданні як дзякуючы толькі адвазе варты імператар выратаваўся пасля . У 1032 годзе варагі, магчыма, былі ў войску Георгія Маніяка пры ўзяцці Эдэсы.

### Харальд Суровы ў Візантыі, 1034—1043 гады 
Паводле цяперашніх уяўленняў, захаваныя рэдакцыі сагі пра знаходжанне Харальда Суровага у Візантыі ўзыходзяць да  , які служыў пэўны час разам з Харальдам. У «Кругу Зямным», напісаным нашчадкам Хальдара Сноры Стурлусанам каля 1230 года, Харальду прысвечана асобная сага. Паслядоўнасць падзей жыцця Харальда пасля паразы пры Сцікластадзіры у 1030 годзе вядома даволі добра. Пасля бітвы, у якой ён удзельнічаў 15-гадовым, ён пэўны час хаваўся, лячыўся, затым перабраўся ў Швецыю, а вясной наступнага года адправіўся «на ўсход у Гардарыкі да канунга Ярыцлейва». Там, паводле Сноры Стурлусана, ён стаў «хеўдынгам над людзьмі канунга, якія ахоўвалі краіну», што, на думку С. Блёндаля з’яўляецца відавочным перабольшаннем. Апавяданне з «Гнілой скуры» пра тое, што Харальд «прыплыў на ваенных караблях у Міклагард з вялікім войскам» звычайна датуюць 1034 або 1035 гадамі. Пры якім імператары гэта адбылося візантыйскі і скандынаўскія крыніцы разыходзяцца — паводле Сноры Стурлусана гэта было ў праўленне «Зоэ Магутнай» і «Микьяля Каталакта», гэта значыць імператрыцы Зоі і яе саправіцеля Міхаіла Калафата (1041—1042), аднак сучаснік і сведка падзей сцвярджае, што «Аральт» () пажадаў укленчыць і даведацца візантыйскіх парадкаў перад васілеўсам Міхаілам Пафлаганянінам (1034—1041), другім мужам Зоі. Памер «вялікага войска» Харальда паказваецца толькі ў Кекаўмена і, па яго думку, яго складалі «пяцьсот адважных воінаў». Становішча, якое заняў Харальд пры візантыйскім двары, не зусім зразумела. Паводле Кекаўмена, неўзабаве па прыбыцці Харальд адправіўся з войскам на Сіцылію. Абапіраючыся на звесткі скандынаўскіх саг шэраг гісторыкаў, напрыклад  прыйшлі да высновы, што малады прынц быў пастаўлены на чале ўсяго варажскага войска. Г. Р. Літаўрын лічыць гэта малаверагодным. На думку В. Р. Васільеўскага «Гаральд са сваімі скандынаўскімі таварышамі … складалі асобны атрад у іншаземным грэчаскім корпусе». Пры гэтым апавяданне Кекаўмена змешчана ў раздзел пра тое, што імператару не варта давяраць замежным наймітам высокіх пасад, і выпадак Харальда, які атрымаў пасля поспеху на Сіцыліі невысокі чын , і ў канцы сваёй службы удастоены звання , таксама не вельмі значнага.

]]
На думку С. Блёндаля, які абапіраецца на вершы  са зборніка «Гнілая скура», на першым этапе свой службы атрад Харальда удзельнічаў у барацьбе з пірацтвам, якое ўзмацнілася пасля смерці Васіля II. Магчыма, гэта адбывалася ў складзе дапаможнага флоту, пасланага Міхаілам IV да берагоў Сіцыліі. Вершы Сноры Стурлусана і ўласныя вершы Харальда паведамляюць, што Харальд хадзіў у ваенны паход у «Афрыку», аднак у гэтым кантэксце слова  варта разумець як абазначэнне арабаў або арабамоўных народаў. Да 1034 года тычыцца апавяданне Георгія Кедрына пра знаходжанне варагаў на зімовых кватэрах у Фракісійскай феме, характэрны тым, што ў ім паказваецца строгасць дысцыпліны, устаноўленай у скандынаўскіх наёмнікаў. Паводле Кедрына, нейкі вараг спрабаваў згвалціць мясцовую жыхарку, аднак быў забіты ёю сваім жа мячом. Калі варагі даведаліся пра гэта то аддалі жанчыне ўсю маёмасць нябожчыка, а яго цела выкінулі без пахавання, як было прынята для самагубцаў. Прыкладна ў гэты час Візантыя вяла вайну з печанегамі і адно з выказванняў германскага храніста 2-й паловы XI ст. Адама Брэменскага гісторыкі разглядаюць як указанне на магчымы ўдзел у гэтых падзеях Харальда. Таксама верагодны ўдзел варагаў у войнах, якія ішлі ў Малой Азіі — узяцце Эдэсы Георгіем Маніякам і зняцце з яе аблогі Канстанцінам Каталакам у 1036 годзе і падаўленне бунту Адама Севастыйскага, сына апошняга цара Васпуракана Сенекерыма Арцруні у 1034 годзе. Магчыма, апавяданне саг пра заваёвы Харальда ў «Ёрсалаланде», то-бок «зямлі Іерусаліма», сведчаць, што яго дружына ахоўвала хрысціянскіх паломнікаў ў гэты горад, што стала магчыма на пачатку валадарства халіфа аль-Мустансіра (1036—1094).

Самы вядомы паход атрада Харальда — экспедыцыя на Сіцылію пад камандаваннем Георгія Маніяка («Гіргір»,  з саг) у 1038—1041 гадах супраць нарманаў, звесткі пра які захаваліся ў шматлікіх крыніцах, у тым ліку ў мастацкіх пераказах сагамі. У гэтай кампаніі варагі бралі ўдзел у марскіх і сухапутных бітвах. У некалькіх бітвах перамога была дасягнута дзякуючы адвазе скандынаваў і з мінімальнымі стратамі з іх боку, у іншых —  і  іх страты былі значныя. Значная ўвага ў сагах даецца асабістаму канфлікту паміж Маніякам і Харальдам, выкліканаму не ў апошнюю чаргу рэзкім характарам візантыйскага палкаводца. Апошнімі ваеннымі дзеяннямі Харальда на візантыйскай службе быў удзел у падаўленні  Пятра Дэляна у Балгарыі, для чаго варагі былі адазваны з Сіцыліі ў 1040 годзе.

Падзеі, якія папярэднічалі ад’езду Вярнуўся з Візантыі, не цалкам ясныя. Верагодна, ён і яго атрад прынялі ўдзел у звяржэнні і асляпленні імператара Міхаіла Калафата (1041—1042), што можа тлумачыцца у т.л. і вызваленнем новым імператарам з турмы Маніяка, зняволенага з-за канфлікту з членам уладарнай дынастыі. Гісторыя здабыцця Харальдам неверагоднага багацця, яго заключэнне ў турму і ўцёк адтуль, верагодна, не звязаны з гісторыяй варажскага корпуса. Па думку С. Блёндаля канечны разгром балгарскага паўстання  адбыўся ўжо без Харальда, хоць варагі прынялі ў ім удзел.

### Да пачатку ўладарства Аляксея I Камніна, 1043—1081 гады 
Ва ўладарства трэцяга мужа імператрыцы Зоі Канстанціна IX Манамаха (1042—1055) працягвалася аслабленне ваеннай моцы Візантыйскай імперыі. Падчас паходу Яраслава Уладзіміравіча да Канстанцінопаля варажскія атрады былі на які выпадак былі адасланы са сталіцы ў аддаленыя правінцыі. У грузінскай хроніцы зафіксаваны ўдзел у 1045 годзе 3000 візантыйскіх варагаў у міжусобным канфлікце Грузіі паміж саюзнікам Візантыі князем  і царом Багратам IV. Пераклад хронікі, зроблены М. І. Брасэ, паводле якога варагі дапамагалі Баграту, у гэтым месцы лічыцца памылковым. У тым жа годзе пры дапамозе 700 ці 800 варагаў Ліпарыт канечне перамог Баграта ў Сасірэцкай даліне. У 1050 годзе візантыйскае войска пад камандаваннем вялікага этэрыярха Канстанціна Арыяніта пацярпела паразу ад печанегаў пад Адрыянопалем, аднак падзенне сталіцы Македоніі было прадухілена своечасовым прыбыццём на дапамогу схаларый пад камандаваннем Нікіты Главы. Для далейшай вайны з печанегамі была сфарміравана новая армія пад агульным камандаваннем этнарха , уключаючы нанятых у Паўднёвай Італіі нарманаў і варагаў на чале з аколуфам Махаілам. Пасля некалькіх перамог і паражэнняў вайна з гэтымі качэўнікамі была завершана 30-ці гадовым мірам. У 1050-я гады, паміж кампаніямі супраць печанегаў і пасля, варагі даволі паспяхова ваявалі ў Малой Азіі супраць сяльджукаў Тагрул-бека. Нешматлікія візантыйскія поспехі ў Італіі ў 1046 і 1048 гадах звязаныя з варагамі.

Па смерці Канстанціна IX у студзені 1055 года варагі згадваюцца ў сувязі з палацавымі падзеямі — няўдалай змовай Феадосія і барацьбой паміж Міхаілам VI Стратыётыкам (1056—1057) і Ісакам Камнінам (1057—1059), прычым у апошнім выпадку варагі ваявалі на баку абодвух прэтэндэнтаў на ўладу. У пасольстве Стратыётыка да Ісака Камніна удзельнічаў гісторык Міхаіл Псел, дзякуючы якому захавалася апісанне выгляду варагаў з асабістай аховы Камніна, якіх ён пераважнае называе «таўраскіфамі»:

У гэтым урыўку пад «італійцамі» разумеюцца нарманскія найміты з Сіцыліі; сэнс выказвання «запаўнялі круг шчыта», паводле Я. М. Любарскага, не вядомы, С. Г. Кашляк выказаў здагадку, што пад ім разумеўся строй «сцяна шчытоў».

У непрацяглае ўладарства Ісака I варагі згадваюцца толькі адзін раз, калі ў 1058 годзе імператар паслаў атрад наймітаў арыштаваць патрыярха Міхаіла Керуларыя. Як паведамляе Іаан Занара, салдаты з ганьбаю сцягнулі патрыярха са стальца, пасадзілі на мула і адправілі ў порт. Напэўна, падобнае немагчыма было даверыць грэчаскім салдатам. Аднак напэўна, без удзелу варагаў не абышліся паходы супраць печанегаў і венграў летам 1059 года. Пры Канстанціне X Дуку (1059—1067) варагі актыўна ўдзельнічалі ў баявых дзеяннях у Італіі — у 1066 годзе яны былі пасланы на абарону Бары і тады ж перамаглі Роберта Гвіскара ў марской бітве паблізу Брындзізі. Аднак, у красавіку 1071 года апошнія італьянскія ўладанні імперыі былі страчаны. У памяць пра варагаў частка гавані Бары называецца .

Па смерці Канстанціна X у 1067 годзе сталец заняў Раман IV Дыяген (1068—1071) па праве новага мужа ўдавы нябожчыка імператара, Еўдакіі. Новы імператар, папулярны сярод грэчаскай часткі войскі, выклікаў незадаволенасць варагаў, абураных адхіленнем ад улады сыноў Канстанціна X. Тым не менш, варагі згадваюцца сярод войскаў, адпраўленых у 1068 годзе ў Малую Азію супраць сельджукаў. У катастрафічнай паразе пры Манцыкерце ў 1071 годзе разам з імператарам загінула ўся яго ахова, пасля чаго атрад «правінцыйных варагаў» перастаў існаваць. Ва ўладарства сына Канстанціна X Міхаіла VII (1071—1078) варагі згадваюцца ў сувязі з падаўленнем мяцяжу Нікіфара Врыенія Старэйшага. Апавядаючы пра гэтыя падзеі, гісторык Міхаіл Аталіят яўна называе варагаў, якія ваявалі ў гэтым выпадку на моры і на сушы, варагаў, «рускімі», што, на думку В. Р. Васільеўскага пэўна паказвае на тоеснасць гэтых паняццяў. Наступнаму паўстанню, прадпрынятаму Нікіфарам Ватаніятам (1078—1081), Міхаіл VII вырашыў не супраціўляцца, адмовіўшыся ад парады свайго палкаводца Аляксея Камніна паслаць варагаў на задушэнне беспарадкаў. У сваю чаргу, супраць Ватаніята працягваў барацьбу Врыеній. У рашучай бітве пры Калаварыі Камнін разбіў войска ўзурпатара, якое ўключала 5000 нарманаў і значную колькасць наймітаў, якія далучыліся да паўстання з-за нявыплаты платы пры Міхаіле VII. Нікіфар Врыеній у выніку быў аслеплены, а яго брат Іаан неўзабаве быў забіты ў Канстанцінопалі. Як паведамляе Кедрын, ён быў засечаны сякерай варагам, якому раней загадаў адрэзаць нос. Напэўна, пасля гэтага ў імператара не было выбару, толькі як пакараць забойцу смерцю, аднак гэтая гісторыя выклікала незадавальненне астатніх варагаў. Частка з іх напала на палац, аднак гэтым разам Нікіфару Ватаніяту ўдалося адбіцца пры дапамозе верных грэкаў. Інцыдэнт быў расследаваны і пакараны былі толькі непасрэдныя вінаватыя. Калі ў сакавіку 1081 года Аляксей Камнін пачаў мяцеж, варагі і куманы захавалі вернасць Ватаніяту. Аднак, імператар даведаўся пра паўстанне на флоце і палічыў за лепшае не супраціўляцца і саступіць уладу без кровапраліцця.

### Да падзення Канстанцінопаля ў 1204 годзе 
З заняццем стальца Аляксеем I Камнінам (1081—1118) аднавіліся . Фармальнай падставай стала жаданне Роберта Гвіскара адпомсціць за Міхаіла VII, чый сын быў жанаты з дачкой Гвіскара. У галоўнай бітве вайны 1081—1085 гадоў пры Дырахіі, якая адбылася 18 кастрычніка 1081 года, прынялі ўдзел варагі пад камандаваннем Намбіта. Падрабязнасці гэтай бітвы апісала дачка імператара, Анна Камніна. Па думку Е. А. Серэна, пастраенне варагаў у гэтай бітве было класічным . У ходзе бітвы, якая завяршылася паразай візантыйцаў, воіны Намбіта адарваліся ад асноўнай часткі войскі і трапілі ў засаду. Паспрабаваўшы схавацца ў царкве, яны былі ў ёй спалены. Пасля паразы Аляксей пакінуў 500 варагаў у замку Касторыя, які нарманы змаглі ўзяць толькі пасля працяглай аблогі. Пазней Намбіт згадваецца сярод удзельнікаў адной з бітваў з печанегамі і, хаця варагі відавочна не названы Аннай Камнінай пры аповедзе пра галоўную бітву печанежскай вайны канца 1080-х гадоў, на думку С. Блёндаля няма падстаў сумнявацца, што яны там былі. Гэта ж тычыцца і войнаў супраць сербаў і туркаў, якія вёў Аляксей Камнін. Удзел варагаў у баявых дзеяннях у Малой Азіі сумесна з крыжакамі пасля 1097 года таксама меркаваны.

Падзеі Першага крыжовага паходу прывялі да павелічэння колькасці варагаў на візантыйскай службе. Да традыцыйных каналаў прыцягнення гэтай катэгорыі наймітаў (індывідуальны наём, наём па міжнародным пагадненні, праз эмісара) дадалося прыцягненне пілігрымаў-крыжаносцаў. Найчасцей па гэтай прычыне прыбывалі ў Візантыю воіны з Нарвегіі і Даніі, якія спалучалі вайсковую службу з паломніцтвам да святых месцаў. З аповеду Саксона Граматыка падрабязна вядома пра знаходжанне пры двары Аляксея I караля Даніі Эрыка I, які прыбыў з жонкай і вялікай світай у візантыйскую сталіцу з паломніцкімі мэтамі. Па здагадцы С. Блёндаля, частка людзей са світы Эрыка была нанятая імператарам Аляксеем, за што Эрык атрымаў у «дар» палову леста золата () — суму, эквівалентную 40 талантам. Гэтыя варагі былі адпраўленыя служыць у гарнізон кіпрскай крэпасці Пафас. Па ацэнцы таго ж даследчыка, у выніку візіту двух скандынаўскіх манархаў на візантыйскую службу паступіла ад 4 да 5 тысяч воінаў. Ва ўладарства Аляксея I сярод варагаў пачынаюць пераважаць англічане. Акрамя ўдзелу ў баявых дзеяннях з нарманамі ў пачатку 1080-х гадоў, крыніцы адзначаюць іх службу па ахове імператарскага палаца. На думку Дж. Шэпарда флот англійскіх наймітаў адыграў важную ролю ў разгроме печанегаў у 1091 годзе. Камандзірам гэтага флоту  (пэўнасць якой спрэчная) называе «Сігурда, эрла Гластэра», якога гіпатэтычна атаясняюць з вядомым па Кнізе Суднага дня .

Па смерці Аляксея I ў 1118 годзе варагі адыгралі важную ролю ў перадачы ўлады сыну нябожчыка імператара, Іаану II (1118—1143), чыё права на ўладу аспрэчвалі маці і старэйшая сястра. На працягу свайго доўгага ўладарання Іаан II вёў шматлікія, пераважна паспяховыя войны. Адзіным эпізодам, удзел у якім варагаў дакладна вядома, была бітва пры Берое ў 1122 годзе, у выніку якой печанегі былі канечна разгромленыя і перасталі пагражаць імперыі. У астатніх бітвах гэтага ўладарства варагі не згадваюцца. Бедныя сведчанні крыніц дазваляюць вызначыць, што ў гэты час варагі былі экіпіраваны доўгімі шчытамі і сякірамі. Пасля смерці пры падазроных абставінах Іаана II імператарам стаў яго сын Мануіл I Камнін (1143—1180). Панегірык патрыярха  згадвае пра падтрымку, аказаную новаму імператару людзьмі, «якія носяць аднабаковыя сякеры і прыйшлі са сваіх дамоў на Паўночным полюсе». Ва ўладарства Мануіла I варагі згадваюцца ў сувязі з апісанай Нікітам Ханіятам драматычнай аблогай Керкіры, якая адбылася ў ходзе кампаніі супраць сіцылійцаў 1147—1149 гадоў. У гэтыя ж гады дасягнула Канстанцінопаля армія Другога крыжовага паходу, у складзе якой былі і нарвежцы. Сага пра аркнейцаў, апавядаючы пра наведванне візантыйскай сталіцы ярлам Рогнвальдам, прыводзіць звесткі пра воінаў варажскай варты, у прыватнасці пра Эйндрыдзі Юнага, які займаў у ёй адну з кіруючых пасад. Па ацэнцы С. Блёндаля прыток нарвежцаў у варту разам з пілігрымамі склаў ад 800 да 1000 чалавек. Варагі згадваюцца ў розных войнах Мануіла I 1170-х гадоў, у тым ліку ў бітве пры Мірыёкефале, якая скончылася паразай візантыйцаў.

Па смерці Мануіла I імператарам стаў яго малалетні сын Аляксей II (1180—1183), рэгентамі пры якім былі прызначаны яго маці Марыя Антыяхійская і стрыечны брат протасеваст . Заручыўшыся падтрымкай варагаў сваяк імператара Андронік Камнін спачатку стаў суімператарам, а затым адзіным уладаром. Аж да падзення Канстанцінопаля пра варагаў у крыніцах сустракаюцца толькі разрозненыя згадкі. У ходзе штурму горада варагі абаранялі Галацкую вежу у ліпені 1203 года, удзельнічалі ў шэрагу пераваротаў 1204 года. Пасля канечнага падзення горада ў красавіку 1204 года яны здаліся на міласць пераможцаў, пасля чаго варажская варта перастала існаваць.

### Да падзення Візантыі ў 1453 годзе 
Пэўных сведчанняў пра існаванне варажскай варты пры двары лацінскіх імператараў няма, аднак некаторыя звесткі крыніц можна разумець як указанне на прысутнасць у сталіцы ісландцаў, аднак не вядома, ці былі яны як-небудзь аб’яднаныя паміж сабой. Аднак нікейскія імператары, якія імкнуліся наследаваць традыцыйны візантыйскі цырыманіял, арганізавалі сваю гвардыю на ўзор ранейшай. Пры імператарах Феадоры I (1204—1221) і Іаане III яна складалася з пяці падраздзяленняў, адно з якіх, кельцкія пелекафоры (, «сякіраносцы»), складалася з варагаў. У гэты перыяд пад варагамі разумелі ў асноўным англічан або шатландцаў.

У 1-й палове XIII ст. простых згадак пра ўдзел варагаў у ваенных кампаніях няма, аднак з заняццем стальца Міхаіла VIII (1259—1282), пры якім Візантыя зазнала свой апошні росквіт, такіх згадак даволі шмат. Пасля смерці Міхаіла VIII варагі згадваюцца выключна ў цырыманіяльным кантэксце. У сувязі з падзеннем Канстанцінопаля ў 1453 годзе пра варагаў нічога не паведамляецца.

## Удзел у прыдворным і грамадскім жыцці 
Да ўладарства Аляксея I Камніна (1081—1118) з традыцыйна існавалых атрадаў імператарскіх целаахоўнікаў засталіся толькі экскувітары і «бяссмертныя», да якіх у першай палове гэтага ўладарства дадаліся  і варагі. Пасля смерці Аляксея ў крыніцах згадваюцца толькі варагі і новае падраздзяленне . Прааналізаваўшы прычыны такой частай змены структуры палацавай варты нямецкі візантыст  прапанаваў тры магчымыя тлумачэнні: нелаяльнасць тых ці іншых падраздзяленняў новаму валадару, цяжкасць камплектавання этнічных атрадаў і жаданне імператара сфарміраваць зусім новае падраздзяленне. Пасля 1204 года да гэтых прычын магла дадацца таксама фінансавая, улічваючы брак рэсурсы імперыі. Хоць пра палацавую варту вядома больш, чым пра часткі размешчаныя ў Канстанцінопалі, ні пра якую з іх няма звестак пра колькасць асабовага складу. Пра тое, што варта была не дужа шматлікая можна думаць па вядомым выпадку ў маі 1328 года, калі імператар Андронік II (1282—1328) начаваў у Влахернскім палацы наогул без аховы.

Псеўда-Кадзін паведамляе пра пяць атрадаў палацавай варты, з якіх часцей за ўсё згадваюцца варагі. Паводле гэтага аўтара, падчас ўрачыстых абедаў варагі зычылі імператару доўгіх гадоў пасля венецыянцаў на сваёй роднай мове — на англійскай — і гучна грукалі па падлозе сваімі сякірамі. Страціўшы ваенную ролю ў позні перыяд візантыйскай гісторыі, варагі набылі шмат новых абавязкаў. Яны стаялі ў дзвярах спальні імператара і ў яго прыёмнай. Каля 1360 года ў адным з сваіх лістоў пісьменнік Дзімітрый Кідоніс абвінавачвае сучасных яму варагаў у вымаганні хабару з жадаючых трапіць у палац. У ліку іншых абавязкаў варагаў згадваецца абавязак захоўваць ключы ад горада, дзе знаходзіўся імператар, у нікейскі перыяд, магчыма, ахова скарбу, у канцы XIII ст. катаванні на загад імператара. Варагі таксама суправаджалі імператара падчас багамольных выхадаў у цэрквы сталіцы.

## Адлюстраванне ў культуры 
### У скандынаўскіх сагах 
 уступае ў Канстанцінопаль падчас Першага крыжовага паходу. Ілюстрацыя Г. Мюнтэ да выдання «Круга Зямнога» 1899 года.]]
Згадкі пра наведванні скандынавамі Візантыі ў сагах даволі шматлікія. Першым скандынавам, якія служылі ў Візантыі, ісландская традыцыя называе ісландца  (). Яго знаходжанне ў Візантыі ўмоўна датуюць каля 1030 года, што даволі позні час, і сучасныя даследчыкі паказваюць шэраг ісландцаў, якія бывалі ў Канстанцінопалі да Боля. Звесткі складзенай у Нарвегіі каля 1250 года «Сагі аб Тыдрыку Бернскім» пра конунга Гертніта (), які «правіў Руссю і большай часткай Грэцыі і Венгрыі» носяць легендарны характар. «Сага аб Храфнкеле», датычнасць якой вуснай традыцыі спрэчная, згадвае пра купца-мараплаўца () Эйвінда Б’ярнарсана (), які ў часы караля Харальда Цудоўнавалосага адправіўся ў Міклагард і «пражыў там пэўны час і зазнаў міласць грэчаскага караля». У гэтай жа сазе гаворыцца пра паездку ў Канстанцінопаль Торкеля Светлай Пасмы (), які «сем гадоў правёў у Міклагардзе і стаў набліжаным караля Міклагарда». На думку ісландскага гісторыка  іх паездкі адбылася каля 945 года.  () быў дружыннікам імператара Іаана I Цымісхія (969—976) паводле . «Вялікую пашану», паводле , меў у Візантыі Грыс Сэмінгсан (), знаходжанне якога пры візантыйскім двары датуюць 970—980 гадамі (Вігвусан, 1855), пачаткам XI ст., 985—993 гадамі (Ф. А. Браўн, 1908), 950—975 гадамі (Рыдзеўская А. А., 1978). 1020-мі гадамі датуюць апавяданне «Сагі аб Н’яле» пра тое, што ісландзец  () «паехаў у Міклагард і ўступіў там у варажскую дружыну … там ажаніўся, быў кіраўніком варажскай дружыны і заставаўся там да самай смерці». Калі, як апавядае «Сага аб Грэтыры», ва ўладарства Міхаіла Калафата (1041—1042) або раней, адбыліся прыгоды ў Канстанцінопалі  () і Торстэйна Дромунда (), у візантыйскай сталіцы было ўжо шмат людзей з поўначы.

Знаходжанне ў Візантыі Харальда Хардрада добра вядома па сагах — «Гнілая скура», «Прыгожая скура», «Сага пра Харальда Суровага» ў складзе «Круга Зямнога» Сноры Стурлусана, «Сага аб аркнейцах» і сінопсіс «Агляд саг пра нарвежскіх конунгаў». У сувязі з прыгодамі Харальда Суровага сагі называюць некалькі яго набліжаных. У 1937 годзе А. А. Васільеў сцвярджаў, што пасля 1066 года скандынавы былі выцесненыя з варажскай варты англасаксамі, а пасля 1081 года гэта адбылося нават на ўзроўні тэрміналогіі, аднак з тых часоў было выяўлена значная колькасць скандынаўскіх пахаванняў XII—XIII ст., што паказвае на менш хуткае і радыкальнае змяненне нацыянальнага складу наёмнага корпуса. «Сага пра сыноў Магнуса Галаногага» з «Круга Зямнога» згадвае пра вяртанне з Миклагарда пасля смерці ўнука Харальда, конунга Магнуса у 1103 годзе, нарвежцаў, якія наймаліся на службу да грэкаў і «атрымалі процьму грошай». У «Сазе пра Хакана Шырокаплечага» даволі падрабязна паведамлена як у 1122 годзе дзякуючы адвазе атрада 450 верынгаў было пераможана ў 60 разоў большае войска печанегаў пры Берое. Паводле «Сагі пра Сверыра» «у Манулі конунга», то бок імператара Мануіла I Камніна (1143—1180), служыў незаконнароджаны сын караля Сігурда II Эйрык (). Сагі згадваюць нарвежцаў на візантыйскай службе да канца XII ст., агулам называецца 26 імён.

### У мастацкай літаратуры 
Увага на варажскую варту звернута значнай колькасцю мастацкіх твораў, з якіх можна вылучыць наступныя:
* У апублікаванай у снежні 1826 года п’есе дацкага драматурга Адама Эленшлегера «Варагі ў Царградзе» () апавядаецца пра падзеі 1037 года, калі ў візантыйскую сталіцу прыбывае Харальд Хардрад. Па ўласным тлумачэнні Эленшлегера, у п’есе паказваецца кантраст паміж «глыбока заняпалымі сярэднявечнымі грэкамі і магутнымі высакароднымі жыхарамі паўночы». Таксама апісана любоўная інтрыга, калі 60-гадовая імператрыца Зоя спрабуе дамагчыся ўвагі Харальда, але ён захоўвае вернасць свайму першаму каханню Элісіў. П’еса была сустрэта супярэчлівымі водгукамі, але выяўленне нардычных характараў крытыкі віталі.
* У снежні 1831 года выйшаў раман Вальтэра Скота «Граф Роберт Парыжскі», які апавядае пра час уладарства імператара Аляксея I Камніна (1081—1118). Перад напісаннем твора раманіст правёў сур’ёзную падрыхтоўчую працу, прысвяціў вялікую частку кастрычніка і лістапада 1830 года вывучэнню візантыйскай гісторыі. З аўтарскіх заўваг да раздзела II можна даведацца, што Скот азнаёміўся з асноўнай на той момант гістарычным працай на гэтую тэму, манументальнай Гісторыяй заняпаду і разбурэння Рымскай імперыі Э. Гібон і запіскамі ўдзельніка Чацвёртага крыжовага паходу Жафруа дэ Вілардуэна, неаднаразова цытуе ён хроніку дачкі Аляксея I, Алексіяду. Скот доволі падрабязна спыняецца на вонкавым абліччы членаў варажскай варты, гісторыі яе ўзнікнення і месцы ў грамадстве. Два яе прадстаўнікі, Ахіл Тацій, начальнік варажскай імператарскай гвардыі, і вартавы Хірвард — адны з галоўных герояў рамана. Пры напісанні рамана Скот, у прыватнасці, хацеў адлюстраваць кантраст паміж заняпалым візантыйскім грамадствам і варварскім, але здаровым грамадствам Захаду.
* Англіканскі святар Джон Ніл, вядомы ў асноўным як аўтар рэлігійных гімнаў, выбраў для свайго рамана «Тэадора Франца, або Падзенне Канстанцінопаля» () час напярэдадні падзеннем Канстанцінопаля ў 1453 годзе. Натхнёны ідэяй адзінства ўсходніх і заходніх хрысціян і вызваленнем Канстанцінопаля ад ўладарства мусульман, ён звярнуўся да гэтай тэмы перад Крымскай вайны, апублікаваў раман у 1853—1854 гадах. Адзін з галоўных герояў рамана — Эдвард дэ Раштон, вялікі аколуф імперыі і кіраўнік імператарскай варты.
* Другая частка апублікаванага ў 1914 годзе рамана Генры Хагарда «» () апавядае пра падарожжа скандынава Олафа ў Канстанцінопаль, дзе герой служыць імператрыцы Ірыне Аўгусце, апісвае любоўную лінію Олафа і Ірыны, пры гэтым дзеі твора праходзіць у VIII—IX ст. на фоне іканаборчага дыспуту.

## Заўвагі 
## Крыніцы 
## Літаратура 
### Першасная літаратура 
* 
* 
* 
* 
* 
* 
* 
* 
* 
* 
* 

### Даследаванні 
; на англійскай мове
* 
* 
* 
* 
* 
* 
* 
* 
* 
* 
* 
* 
* 
* 

; на нямецкай мове
* 

; на рускай мове
* 
* 
* 
* 
* 
* 
* 
* 
* 
* 
* 
* 
* 
* 
* 

; на французскай мове
* 
* 
* 
* 
* 

### Дадатковая літаратура 
* 
* 

Катэгорыя:Скандынавія
Катэгорыя:Гісторыя Візантыі
Катэгорыя:Варагі